Ripublik Indonésia disingkat RI atawa Indonésia adalah nagara di Asia Tunggara, nang dilintasi garis katulistiwa wan ada di antara banua ganal Asia wan Australia awan jua antara Lalautan Pasifik wan Lalautan Hindia. Indonésia adalah nagara kapulauan pangganalnya di dunia nang tasusun matan 17.508 pulau, marga itu inya disambat jua sabagai Nusantara (Kapulauan Antara). Ba'isi populasi sabanyak 237 juta jiwa di tahun 2010, Indonésia adalah nagara bapanduduk pambanyaknya ka'ampat di dunia wan nagara nang bapanduduk Muslim pambanyaknya di dunia, walau sacara rasmi kada nagara Islam. Bantuk pamarintahan Indonésia adalah ripublik, lawan Diwan Parwakilan Rakyat, Diwan Parwakilan Da'irah wan Paresidén nang dipilih langsung. Indung nagara ialah Jakarta. Indonésia basambitan wan Malaysia di Pulaw Kalimantan, wan Papua Nugini di Pulaw Papua wan lawan Timor Lésté di Pulaw Timor. Nagara jiran lainnya adalah Singapura, Pilipina, Australia, dan wilayah parsatuan Kapulauan Andaman wan Nikobar di India.